title: Malnutrición
text: A malnutrición ye un termin cheneral emplegato ta describir una condición sanitaria causata por una inadequata u insuficient alimentación y nutrición; por una alimentación incorrecta que resulta d'una asimilación deficient, una dieta probe u una sobrealimentación. En función d'os nutrients que se troban de traza deficient u en exceso en a dieta, pueden producir-se una serie de trastornos d'a nutrición.
  
  A Organización Mundial d'a Salut nombra la fambre como a más grieu amenaza ta o mundo d'a salut publica. A desnutrición ye, por muito, o mayor contribuyent a la mortalitat infantil, present en a metat d'os casos de muerte. A malnutrición, en a forma d'a manca de yodo ye a causa más común de deficiencia u retardo mental, a reducción d'o cocient intelectual d'o mundo con una estimación de mil millons de puntos. A millora en o estato de nutrición d'a población ye l'acción que, de traza mayoritaria, se considera como a forma más eficaz d'aduya debant d'iste problema.
  
  A malnutrición ye o resultato d'una alimentación incorrecta, ya siga por alimentación deficitaria, una sobrealimentación u por asimilación deficient. Os alimentos que se prenen diariament mos proporcionan a enerchía necesaria ta poder fer as nuestras actividatz diarias. A manca u o exceso d'alimentos puet prevocar malautías.
  
  A malnutrición ocasionata por alimentación incorrecta por defecto de nutrients ha representato a fambre en a mayoría d'os países d'o mundo dica o sieglo XVII y encara en os siguients. Actualment contina i habendo una desnutrición d'un grau variable en muitas zonas subdesarrollatas economicament más que más d'Africa, Asia y America d'o Sud. A la vegata en os países más ricos y atros meyanament desembolicatos, a obesidat ha puyato tanto que se considera un d'os prencipals problemas ta la salut d'a población. Atros problemas que pueden venir d'una nutrición incorrecta son malautías cardiovasculars, bell tipo de cáncer (tipicament cáncer de colon), y malautías carencials (anemia, bocio y hipovitaminosis). En as zagueras decadas en os países desembolicaus ha creixiu a indicencia de malautías mentals asociadas a la conducta alimentaria como l'anorexia y bulimia.
  
  A malnutrición por asimilación deficient ye a menos important d'as tres causas de malnutrición y a sola en a quala en o suyo alcanze no i tienen un paper preponderant factors socials y economicos. O progreso d'a medecina ha disminuito muito a incidencia d'os trastornos por asimilación deficient d'os alimentos.
  
  Referencias
  
  Vinclos externos 
  
    Información d'a malnutrición por paises seguntes a Organización d'as Nacions Unitas ta l'Agricultura y l'Alimentació (FAO d'as suyas sieglas en anglés).
  
  Nutrición
  Malautías